

**Referencia intézményi záró minősítésre készül intézményünk**

Intézményünk a 2010-ben előminősített referencia-intézmény lett.

**Referencia területeink:**

Az infokommunikációs technológiák alkalmazásában példaértékű intézmény

Új típusú felsőoktatási gyakorlóhely

Előminősítésünk óta számos fejlesztésen ment keresztül e terület. A TÁMOP-3.1.7.sz pályázatnak köszönhető, új eszközökkel bővült (robotméhecske, interaktív tábla, laptop, konferencia székek, asztal) eszközrendszerünk, másrészt az óvodapedagógusok új innovációkat hajtottak végre. Módosítottuk Pedagógiai Programunkat, a Házirendet, SZMSZ-t. Belső szabályzatokat készítettünk a „Jó gyakorlatok” átadására, a referencia-intézményi és Új típusú felsőoktatási gyakorlóhely szakszerű működtetéséhez.

Az OKKER Zrt. szakembereivel, valamint más referencia-intézményi címre pályázó közoktatási intézményekkel széleskörű szakmai kapcsolatot alakítottunk ki. A szakértők által ismét megerősítést nyertünk munkánk jó szakmai színvonaláról. Fejlődött a pedagógusok kooperatív képessége. Megújult a módszertani kultúránk, új utakat leltünk a további fejlődésre.

Munkakapcsolatba kerültünk eTwinning pályázatok során az EDUCATIO Társadalmi Szolgáltató Nonprofit Kft. munkatársaival, magyar és külföldi szemináriumokon vehettünk részt, megismerkedhettünk más intézmények munkájával. A Modern Magazin által részt vehettünk a Microsoft Partner sin Learning budapesti és magyarországi fordulóján. Jó gyakorlatunkat kiállíthattuk a HunDidac kiállításon. Kölcsönös munkakapcsolatunk lett az ELTE Tanító- és Óvóképző Kar Neveléstudományi Tanszékének Digitális Pedagógiai Csoportjával. Előadásokat tarthattunk konferenciákon. A gyermekek számára szintén újszerű ismereteket hozott a jó gyakorlat. Játékos formában megismerhették az informatika lehetőségeit, a korszerű eszközöket. Bemutattuk a számítógép lehetőségeit, de beszélünk veszélyeiről is. Tervünk, hogy a gyermekek számára a virtuális világot saját nyelvükre ültessük át, a mese elemein keresztül ismerjék meg. Az informatikai nevelést a mindennapok tevékenységébe iktatjuk be. A szülők számára igyekszünk mintát adni, példát mutatni az internet, a programok használatában, a szokások-szabályok kialakításában. Közvetítjük, hogy az emberek életét nem uralhatja a gép, hanem az ember használja munkájának megkönnyítése érdekében.

A munkánk eredményességét mérjük egyrészről a gyermekek személyiségdossziéjában lévő mérőlapon, másrészről szülői kérdőíveken.

Az eTwinninget működtető csoportok külső szűrőn is mérhetőek, hiszen a versenyek, a külföldi partnerek visszajelzései egyértelmű választ adnak.

2013-as Magyarországi eTwinning Versenyen I. helyezést ért el a Cinege csapat a Tudni illik, mi illik c. projekttel.

Új projektjeink

Cinege csoport: Ewery day is fairy tale

Sárgarigó csoport: What is growing there?

A külföldi projektekbe való bekapcsolódás angol nyelvtanulást is eredményezett. 2 pedagógus újrakezdő, 1 pedagógus haladó nyelvtanfolyamon vett részt.

Óvodapedagógusaink minden csoportban szakmai elhivatottsággal végzik munkájukat. Sokszínű módszertani alkalmazásban mutatják be IKT eszközök felhasználásának lehetőségeit, módjait. Minden pedagógus felelős a saját csoportban az informatikai nevelés színvonaláért, a szülők tájékoztatásáért, a gyermekek fejlődésének méréséért. Az informatikai „Jó gyakorlat” gazdája a Cinege csoport két óvónője: Szépné Vinczencz Katalin és Radványi Zsuzsanna.

**A jó gyakorlat működtetése, megvalósítása által a következő célokat szeretnénk elérni:**

* A kisgyermekkori informatikai nevelés lehetőségeinek folyamatos kutatása, fejlesztése
* A szülők szemléletének formálása
* A szülők bevonása az informatikai nevelésbe
* Az adaptáló intézmények pedagógusainak megismertetése az óvodai informatikai nevelés lehetőségeivel
* A felsőoktatási intézmények hallgatóinak fogadása, kölcsönös munkakapcsolat
* Továbbképzések szervezése
* Kiadványok készítése, publikálás

Részcéljaink:

* az IKT eszközök bővítése
* Konferenciákon, előadásokon való aktív részvétel
* Pályázatokban való részvétel
* Versenyeken való részvétel
* Tehetségműhely tartalmának fejlesztése
* Interaktív tábla lehetőségeinek kihasználása
* Robotméhecske bevezetése minden csoportba
* eTwinning folytatása
* Comenius programba való bekapcsolódás
* „Jó gyakorlatunk” széleskörű terjesztése

2014. március 24-én három tagú bizottság értékeli az előminősítés óta eltelt időszak munkáját. Az EDUCATIO iskolatáska felületére feltöltött dokumentumok, bemutató foglalkozás és helyszíni látogatás tapasztalatai alapján döntik el, hogy a kívánt indikátoroknak megfelel-e intézményünk.

**Bízunk benne, hogy munkánk eléri célját, s a minősítés után büszkén és méltón viselhetjük a Referencia-intézményi címet**